Ehdotus NEUVOSTON PÄÄTÖS Guinea-Bissaun tasavallan kanssa käytyjen, Cotonoun sopimuksen 96 artiklan mukaisten neuvottelujen päättämisestä

(komission esittämä)

PERUSTELUT

Euroopan unioni aloitti 19. tammikuuta 2004 Cotonoun sopimuksen 96 artiklan mukaiset neuvottelut Guinea-Bissaun tasavallan kanssa maassa 14. syyskuuta 2003 tapahtuneen sotilasvallankaappauksen vuoksi.

Tämä vallankaappaus on ristiriidassa Cotonoun sopimuksen 9 artiklaan kirjattujen sopimuksen olennaisten osien kanssa.

Neuvottelujen aloituskokouksessa Euroopan unioni pani tyytyväisenä merkille Guinea-Bissaun antamat sitoumukset ihmisoikeuksia sekä demokratian ja oikeusvaltion periaatteita kunnioittavan perustuslaillisen järjestyksen palauttamisesta ja maan poliittisen vakauden ja kestävän kehityksen takaavien rakenteellisten edellytysten luomisesta.

Euroopan unioni toteaa, että Guinea-Bissaun tasavallan hallitus on sitoutunut seuraaviin toimiin:

- vahvistamaan hallituksen siirtymävaiheen ohjelman ja erityisesti parlamenttivaalien järjestämiseen liittyvät osatekijät,

- varmistamaan prosessin, jonka avulla palautetaan oikeuslaitoksen riippumattomuus ja armeijan siviilivalvonta,

- vahvistamaan toimenpiteet julkisen talouden tervehdyttämiseksi.

Euroopan unionin päätelmissä todetaan myös seuraavaa:

"Euroopan unioni harjoittaa vuoropuhelua sen varmistamiseksi, että demokratia ja oikeusvaltioperiaate toteutuvat Guinea-Bissaun tasavallassa mahdollisimman nopeasti, mikä on edellytys yhteistyösuhteiden palauttamiseksi täysin normaaleiksi asianomaisen maan kanssa. Näillä neuvotteluilla pyritään edistämään pysyvän perustuslaillisen järjestyksen saavuttamista ja tämän myötä luomaan sitä vakautta, jota Guinea-Bissaun tasavalta tarvitsee voidakseen torjua köyhyyttä, edistää alueen vakautta ja yhdentyä tiiviimmin maailmantalouteen.

Euroopan unioni seuraa erittäin tiiviisti tilanteen kehittymistä niiden kuukausittaisten kertomusten perusteella, jotka Guinea-Bissaun tasavalta on lupautunut antamaan edellä tarkoitettujen sitoumusten täyttämisestä. Euroopan unioni valvoo sitoumusten ja erityisesti vaaliaikataulun noudattamista, vaalien avoimuuden ja demokraattisuuden varmistavien toimenpiteiden toteuttamista, hätäohjelman täytäntöönpanoa, julkisen talouden tervehdyttämisessä saavutettua edistymistä sekä oikeuslaitoksen riippumattomuuden ja armeijan siviilivalvonnan palauttamista.

Tarvittaessa Cotonoun sopimuksen 96 artiklan 2 kohdan c alakohdan mukaisesti toteutettavien aiheellisten toimenpiteiden luonne ja laajuus riippuu olennaisesti Guinea-Bissaun viranomaisten antamien sitoumusten laajuudesta ja niiden täyttämisestä. Toimenpiteistä päätetään vuoropuhelulle ja paikan päällä käytäville neuvotteluille varatun kolmen kuukauden ajanjakson jälkeen. Euroopan unioni korostaa, että Guinea-Bissaun tasavallan viranomaisten täysipainoinen yhteistyö on olennaista, jotta Euroopan unioni voisi jatkaa maan tukemista sen kehityspyrkimyksissä."

Tämä perusteellinen vuoropuhelu käytiin Guinea-Bissaussa. Sen lähtökohtana olivat luettelo sitoumusten täyttämiseksi tarvittavista toimenpiteistä ja unionin puheenjohtajavaltion ja komission paikan päällä oleville edustajille annetut kuukausittaiset seurantakertomukset. Vuoropuhelun päätteeksi puheenjohtajavaltion ja komission paikan päällä olevat edustajat laativat sitoumusten täyttämistä koskevan arvioinnin.

Tästä arvioinnista ilmenee, että Guinea-Bissaun viranomaiset ovat toteuttaneet tiettyjen sitoumusten osalta huomionarvoisia ja rohkaisevia toimenpiteitä. Erityisesti voidaan panna merkille seuraavat:

* maaliskuun 28. ja 30. päivänä 2004 pidetyt oikeudenmukaiset, vapaat ja avoimet parlamenttivaalit,

* oikeuslaitoksen riippumattomuuden palauttamiseen tähtäävän prosessin varmistaminen nimittämällä tasavallan yleinen syyttäjä ja valitsemalla korkeimman oikeuden presidentti.

Erityisesti julkisen talouden tervehdyttämiseen liittyy kuitenkin edelleen ongelmia:

- Kansantalouden tilinpitojärjestelmä on kokonaisuudessaan uudistamisen tarpeessa. Julkisen talouden tila heikentyy vähitellen, koska suuri osa julkisista tuloista, muun muassa tullitulot, ei kuulu tavanomaisen kantomenettelyn piiriin.

- Valtiontalouden tila on edelleen erittäin huolestuttava. Käteisvarojen puutteessa useimpien virkamiesten palkat maksetaan YK:n kehitysohjelman UNDP:n hallinnoimasta rahastosta, joka muodostuu kehitysyhteistyökumppaneiden maksamista rahoitusosuuksista.

- Siirtymävaiheen hallituksen hyväksymän talouden hätäohjelman toteuttamista on jatkettava.

- Jo aloitettua valtion työntekijöiden laskentaa on jatkettava.

- Julkisen talouden alalla on toteutettava korjaavia toimenpiteitä kuten varainhoidon valvontajärjestelmän, julkisten hankintojen ja julkisten tulojen tarkastukset.

- Yhteisön talousarviotukiohjelmasta maksetut varat on palautettava vuonna 2003 suoritetun varojen käyttöä koskeneen tarkastuksen mukaisesti.

- Valtiontalouden tarkastusviraston vuonna 2003 julkisten tulojen asianmukaisuudesta laatiman tarkastuskertomuksen päätelmien esittämisen jälkeen on ryhdyttävä hallinnollisiin ja oikeudellisiin menettelyihin niitä siirtymävaihetta edeltäneen kauden hallituksen vastuuhenkilöitä vastaan, jotka syyllistyivät toimikautensa aikana sääntöjenvastaisuuksiin tai petoksiin.

Euroopan unioni katsoo, että kokonaisuutena ottaen siirtymäprosessi perustuslaillisen järjestyksen palauttamiseksi on alkanut. Epävarmuutta on kuitenkin vielä siitä, millä tavoin viranomaiset aikovat kohentaa julkisen talouden tilaa.

Neuvottelujen tuloksena komissio ehdottaa Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä suhteiden normalisoimista ja yhteistyön jatkamista, kuitenkin siten, että samalla tarkkaillaan 18 kuukauden ajan edellä lueteltujen julkiseen talouteen liittyvien toimien toteuttamisessa saavutettavaa edistymistä, oikeuslaitoksen riippumattomuuden vahvistamista ja armeijan siviilivalvonnan palauttamista sekä sitä, jatketaanko vaaliprosessia suunnitelmien mukaisesti presidentinvaalit järjestämällä. Edistymistä on tämän ajanjakson aikana tarkoitus arvioida puolivuosittain.

Tiivistä poliittista vuoropuhelua Guinea-Bissaun tasavallan hallituksen kanssa on jatkettava, jotta varmistetaan, että se jatkaa aloittamallaan toimintalinjalla maan oikeusvaltiorakenteiden palauttamiseksi sekä yhteiskunnan ja talouden vakauttamiseksi.

Jos Guinea-Bissaun viranomaiset eivät noudata antamiaan sitoumuksia, Euroopan unionilla on oikeus toteuttaa aiheellisia toimenpiteitä. Euroopan komissio voi erityisesti vapauttaa maalle yhdeksännestä EKR:stä osoitetut, vielä sitomattomat varat edellä mainitun 18 kuukauden ajanjakson päätyttyä.

Edellä esitetyn perusteella komissio ehdottaa Cotonoun sopimuksen 9 ja 96 artiklan mukaisesti, että neuvosto päättää Guinea-Bissaun kanssa käydyt neuvottelut ja tekee liitteenä olevan päätöksen.

Ehdotus NEUVOSTON PÄÄTÖS Guinea-Bissaun tasavallan kanssa käytyjen, Cotonoun sopimuksen 96 artiklan mukaisten neuvottelujen päättämisestä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon Cotonoussa 23 päivänä kesäkuuta 2000 allekirjoitetun AKT-EY-kumppanuussopimuksen [1] ja erityisesti sen 96 artiklan,

[1] EYVL L 317, 15.12.2000, s. 3.

ottaa huomioon AKT-EY-kumppanuussopimuksen täytäntöön panemiseksi toteutettavista toimenpiteistä ja noudatettavista menettelyistä tehdyn sisäisen sopimuksen [2] ja erityisesti sen 3 artiklan,

[2] EYVL L 317, 15.12.2000, s. 376.

ottaa huomioon komission ehdotuksen [3],

[3] EUVL C... , ..., s...

sekä katsoo seuraavaa:

(1) Cotonoun sopimuksen 9 artiklassa tarkoitettuja sopimuksen olennaisia osia on rikottu 14 päivänä syyskuuta 2003 tapahtuneella sotilasvallankaappauksella, jonka Euroopan unioni tuomitsi 18 päivänä syyskuuta 2003 antamassaan julkilausumassa.

(2) AKT-maiden ja Guinea-Bissaun tasavallan kanssa neuvoteltiin Cotonoun sopimuksen 96 artiklan mukaisesti 19 päivänä tammikuuta 2004, jolloin Guinea-Bissaun tasavallan viranomaiset antoivat Euroopan unionin esiin tuomien ongelmien korjaamiseksi erityisiä sitoumuksia, jotka oli määrä täyttää kolmen kuukauden ajan käytävän perusteellisen vuoropuhelun aikana.

(3) Tämän ajanjakson päättyessä vaikuttaa siltä, että kyseiset sitoumukset ovat johtaneet käytännön toimenpiteisiin; tietyt Cotonoun sopimuksen olennaisten osien kannalta tärkeät toimet vaikuttavat kuitenkin vielä riittämättömiltä,

ON PÄÄTTÄNYT SEURAAVAA:

1 artikla

Päätetään Guinea-Bissaun tasavallan kanssa käydyt, Cotonoun sopimuksen 96 artiklan mukaiset neuvottelut.

2 artikla

Hyväksytään liitteenä olevassa kirjeluonnoksessa esitetyt toimenpiteet Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä.

3 artikla

Tämä päätös tulee voimaan päivänä, jona se tehdään.

Päätös on voimassa 18 kuukautta siitä päivästä, jona neuvosto tekee sen.

Tehty Brysselissä

Neuvoston puolesta

Puheenjohtaja

LIITE

Kirjeluonnos

Arvoisa herra pääministeri,

Euroopan unioni pitää Cotonoun sopimuksen 9 artiklan määräyksiä erittäin tärkeinä. Ihmisoikeuksien kunnioittaminen ja demokratian ja oikeusvaltion periaatteiden noudattaminen, joille AKT-maiden ja EU:n kumppanuus perustuu, ovat kyseisen sopimuksen olennaisia osia ja tämän vuoksi suhteidemme perusta.

Tämän vuoksi Euroopan unioni on 18. syyskuuta 2003 antamassaan julkilausumassa tuominnut voimakkaasti 14. syyskuuta 2003 tapahtuneen sotilasvallankaappauksen.

Tähän liittyen Euroopan unionin neuvosto päätti 19. joulukuuta 2003 kutsua Guinea-Bissaun tasavallan viranomaiset neuvotteluihin, jotta tilannetta voitaisiin tarkastella yksityiskohtaisesti ja etsiä keinoja sen korjaamiseksi.

Neuvottelut käytiin Brysselissä 19. tammikuuta 2004. Tässä yhteydessä käsiteltiin useita olennaisia kysymyksiä, ja siirtymävaiheen hallituksen pääministerillä oli tilaisuus esittää Guinea-Bissaun viranomaisten näkemys ja arvio tilanteesta. Euroopan unioni pani merkille siirtymävaiheen hallituksen sitoumuksen:

- vahvistaa Guinea-Bissaun tasavallan hallituksen siirtymävaiheen ohjelma ja erityisesti parlamenttivaalien järjestämiseen liittyvät osatekijät,

- vahvistaa toimenpiteet julkisen talouden tervehdyttämiseksi,

- varmistaa prosessi, jonka avulla palautetaan oikeuslaitoksen riippumattomuus ja armeijan siviilivalvonta.

Lisäksi sovittiin Guinea-Bissaussa kolmen kuukauden ajan käytävästä, kaikkia esille tuotuja asioita koskevasta perusteellisesta vuoropuhelusta ja siitä, että tilannetta arvioitaisiin uudelleen kyseisen ajanjakson päätyttyä.

Tätä perusteellista ja säännöllistä vuoropuhelua käytiin Guinea-Bissaussa. Sen perustana oli luettelo sovittujen sitoumusten täyttämiseksi tarvittavista toimenpiteistä.

Tämän perusteella voidaan todeta, että Guinea-Bissaun viranomaiset ovat toteuttaneet joitakin huomionarvoisia toimenpiteitä. Erityisesti voidaan panna merkille seuraavat:

* maaliskuun 28. ja 30. päivänä 2004 pidetyt oikeudenmukaiset, vapaat ja avoimet parlamenttivaalit,

* oikeuslaitoksen riippumattomuuden palauttamiseen tähtäävän prosessin varmistaminen nimittämällä tasavallan yleinen syyttäjä ja korkeimman oikeuden presidentti.

On selvää, että nämä aloitteet parantavat maan poliittista ja yhteiskunnallista vakautta. Varsinkin julkisen talouden tervehdyttämiseen liittyy kuitenkin edelleen ongelmia erityisesti siltä osin kuin on kyse kansatalouden tilinpidosta, tullitulojen kannosta sekä useimpien julkishallinnon virkamiesten palkkojen maksusta.

Euroopan unioni odottaa, että julkisen talouden tervehdyttämiseksi ryhdytään erityisesti seuraaviin konkreettisiin toimiin:

* jatketaan siirtymävaiheen hallituksen hyväksymän talouden hätäohjelman toteuttamista,

* jatketaan jo aloitettua valtion työntekijöiden laskentaa,

* toteutetaan julkiseen talouteen liittyviä korjaavia toimenpiteitä kuten varainhoidon valvontajärjestelmän, julkisten hankintojen ja julkisten tulojen tarkastukset,

* palautetaan yhteisön talousarviotukiohjelmasta maksetut varat vuonna 2003 suoritetun varojen käyttöä koskeneen tarkastuksen mukaisesti,

* esitetään valtiontalouden tarkastusviraston vuonna 2003 julkisten tulojen asianmukaisuudesta laatiman tarkastuskertomuksen päätelmät,

* ryhdytään hallinnollisiin ja oikeudellisiin menettelyihin niitä siirtymävaihetta edeltäneen kauden hallituksen vastuuhenkilöitä vastaan, jotka syyllistyivät toimikautensa aikana sääntöjenvastaisuuksiin tai petoksiin.

Neuvottelujen tuloksena päätettiin, että Cotonoun sopimuksen 96 artiklan 2 kohdan c alakohdassa tarkoitettuina aiheellisina toimenpiteinä suhteet normalisoidaan ja yhteistyötä jatketaan, kuitenkin siten, että samalla tarkkaillaan 18 kuukauden ajan edellä lueteltujen julkiseen talouteen liittyvien toimien toteuttamisessa saavutettavaa edistymistä, oikeuslaitoksen riippumattomuuden vahvistamista ja armeijan siviilivalvonnan palauttamista sekä sitä, jatketaanko vaaliprosessia suunnitelmien mukaisesti presidentinvaalit järjestämällä. Presidentinvaalien avoimuus ja demokraattisuus olisi varmistettava asianmukaisin toimin. Euroopan komissio arvioi näissä kysymyksissä saavutettua edistymistä kyseisen ajanjakson aikana puolivuosittain.

Tiivistä poliittista vuoropuhelua hallituksenne kanssa aiotaan jatkaa tarkoituksena myötävaikuttaa demokratian lujittamiseen maassanne.

Jos Guinea-Bissaun viranomaiset eivät noudata antamiaan sitoumuksia, Euroopan unionilla on oikeus toteuttaa aiheellisia toimenpiteitä. Euroopan komissio voi erityisesti vapauttaa maalle yhdeksännestä EKR:stä osoitetut, vielä sitomattomat varat edellä mainitun 18 kuukauden ajanjakson päätyttyä.

Kunnioittavasti

Komission puolesta Neuvoston puolesta